बान की कूसा से अपील, फौरन खत्म करें हिंसा  
बान ने लीबिया के विदेशमंत्री मूसा कूसा से देश में मानवाधिकारों की रक्षा करने और देश में दो सप्ताह से फैली हिंसा को खत्म करने की अपील की है।
संयुक्त राष्ट्र प्रमुख बान की मून ने लीबिया के विदेशमंत्री मूसा कूसा से देश में मानवाधिकारों की रक्षा करने और देश में दो सप्ताह से फैली हिंसा को फौरन खत्म करने की अपील की है। बान ने विदेशमंत्री से अपील की है कि वह सुरक्षा परिषद् द्वारा हाल ही में पारित प्रस्ताव का पालन करें।  सुरक्षा परिषद् ने पिछले दिनों सर्वसम्मति से एक प्रतिबंध प्रस्ताव पारित किया था। इसके तहत लीबिया शासन पर हथियारों के इस्तेमाल पर पूर्ण प्रतिबंध,उनकी संपत्ति जब्त करना और देश के नेतृत्व के कहीं आने-जाने पर प्रतिबंध जैसे प्रावधान थे।  संयुक्त राष्ट्र की ओर से जारी एक वक्तव्य में कहा गया है,महासचिव ने वहां मानवाधिकारों की बिगड़ती स्थिति, खास तौर पर बाहर से आए श्रमिकों की स्थिति के बारे में विचार-विमर्श किया ।बान ने अधिकारियों से अपील की कि वे सभी विदेशी नागरिकों की सुरक्षा और जरूरतमंद लोगों तक मानवतावादी सहायता कर्मचारियों की अबाध पहुंच सुनिश्चित करें ।संयुक्त राष्ट्र के मुताबिक, कूसा इस बात पर सहमत हो गए हैं कि मानवाधिकारों की स्थिति के आकलन के लिए त्रिपोली तक फौरन एक दल भेजा जाए।